b'\n_START_ARTICLE_\nNiko\xc5\x82a Karaklaji\xc4\x87\n_START_PARAGRAPH_\nNiko\xc5\x82a Karaklaji\xc4\x87 (\xc3\xaen limba s\xc3\xa2rb\xc4\x83 \xd0\x9d\xd0\xb8\xd0\xba\xd0\xbe\xd0\xbb\xd0\xb0 \xd0\x9a\xd0\xb0\xd1\x80\xd0\xb0\xd0\xba\xd0\xbb\xd0\xb0\xd1\x98\xd0\xb8\xd1\x9b) (n. 24 februarie, 1926, Belgrad, d. 16 decembrie 2008, Belgrad) a fost un maestru interna\xc8\x9bional de \xc8\x99ah din Serbia._NEWLINE_A \xc3\xaenceput s\xc4\x83 joace \xc8\x99ah \xc3\xaen \xc8\x99coala primar\xc4\x83, dar abia dup\xc4\x83 al Doilea R\xc4\x83zboi Mondial s-a \xc3\xaenscris la turnee._NEWLINE_Studiile universitare le-a f\xc4\x83cut la Universitatea din Belgrad, unde a studiat engleza \xc8\x99i franceza (\xc3\xaen afar\xc4\x83 de aceste limbi mai vorbea rusa, germana \xc8\x99i italiana)._NEWLINE_A c\xc3\xa2\xc8\x99tigat titlul na\xc8\x9bional pentru prima dat\xc4\x83 \xc3\xaen 1950, iar din 1955 a fost maestru interna\xc8\x9bional._NEWLINE_A c\xc3\xa2\xc8\x99tigat mai multe turnee interna\xc8\x9bionale, precum cele de la San Benedetto del Tronto (1958), Singapore (1968), Belgrad (1969), La Valletta (1990, 1992, 1994, 1996)._NEWLINE_Cu echipa Iugoslaviei a c\xc3\xa2\xc8\x99tigat medalia de argint la Olimpiada de \xc8\x99ah de la Moscova (1956) \xc8\x99i la Campionatele europene la Viena (1957)._NEWLINE_A fost mul\xc8\x9bi ani antrenor de \xc8\x99ah la clubul "Partizan" din Belgrad._NEWLINE_A fost arbitru principal la rejucarea meciului \xc3\xaentre Bobby Fischer \xc8\x99i Boris Spasski \xc3\xaen 1992. _NEWLINE_Din 1957 p\xc3\xa2n\xc4\x83 \xc3\xaen 1982 a lucrat ca redactor muzical la Radio Belgrad, unde a fost primul disc jockey care a difuzat un disc Beatles \xc3\xaen Europa de Est. La \xc3\xaenceput, ca s\xc4\x83 evite cenzura, care \xc3\xaei cerea ca toate \xc8\x9b\xc4\x83rile s\xc4\x83 fie reprezentate egal, \xc3\xaei prezenta de exemplu pe Beatles drept o forma\xc8\x9bie din Japonia care c\xc3\xa2nt\xc4\x83 \xc3\xaen englez\xc4\x83. _NEWLINE_Programul pe care \xc3\xael difuza duminic\xc4\x83 seara se numea Ve\xc4\x8de uz radio (\xe2\x80\x9eO sear\xc4\x83 l\xc3\xa2ng\xc4\x83 radio\xe2\x80\x9d).'